弊廬
作者：陸游
朝代：宋

paragraphs: 弊廬雖陋甚，鄙性頗所宜。
欹傾十許間，草覆實半之。
碓聲隔柴門，績火出枳籬。
縛木爲彘牢，附垣作雞塒。
黄犢放林莽，蒼鵝戲陂池。
傭耕食于我，客主同爨炊。
瓦盎設大杓，葅莧羹園葵。
一飽荷鋤出，作勞非所辭。
上以奉租賦，下以及我私。
有錢即沽酒，阡陌恣遊嬉。
亦有扶持者，婢跣奴髻椎。
欲畫恨無人，後世考此詩。